Бр. 03-405/1

09.8.2023 година

Скопје

**КОМЕНТАРИ, ЗАБЕЛЕШКИ И ПРЕДЛОЗИ**

**ПО ОДНОС НА НАЦРТ - ЗАКОН ЗА РЕШАВАЊЕ БАНКИ**

**ПОДНОСИТЕЛ:**

* **Здружение за остварување на заеднички интереси на банките и унапредување на нивното работење МАКЕДОНСКА БАНКАРСКА АСОЦИЈАЦИЈА – Скопје**, **со**

**ЕМБС 7277156 и седиште на ул. Скопје ул. “Орце Николов” бр. 75 1000 Скопје**

I. ВОВЕДЕН ДЕЛ

Здружението за остварување на заеднички интереси на банките и унапредување на нивното работење – МАКЕДОНСКА БАНКАРСКА АСОЦИЈАЦИЈА – Скопје (во понатамошниот текст: МАКЕДОНСКА БАНКАРСКА АСОЦИЈАЦИЈА) е самостојно правно лице и облик на здружување преку кое сите банки и штедилници во Република Северна Македонија дејствуваат заради остварување развој и унапредување на нивното работење.

Имајќи ја во предвид засегнатоста на членовите на МАКЕДОНСКАТА БАНКАРСКА АСОЦИЈАЦИЈА – Скопје од одредбите содржани во текстот на Нацрт-Законот за решавање банки објавен на електронскиот систем Електронски национален регистар на ден 20.7.2023 година, МАКЕДОНСКАТА БАНКАРСКА АСОЦИЈАЦИЈА – Скопје во свое име и во име на своите членови во утврдениот рок доставува првични коментари, забелешки и предлози, со напомена дека со оглед на прекраткиот рок и обемност на проблематиката МАКЕДОНСКАТА БАНКАРСКА АСОЦИЈАЦИЈА – Скопје дополнително ќе достави коментари, забелешки и предлози во правец на измени на Законот доколку истиот биде донесен од страна на Собранието на Република Северна Македонија.

II.ГЕНЕРАЛНИ КОМЕНТАРИ И ЗАБЕЛЕШКИ НА ТЕКСТОТ НА ЗАКОНОТ

1. Со оглед на сложеноста на предложениот текст на закон и неговото значење, се наметнува потреба од подолг рок за произнесување по текстот на законот со цел да се дадат аргументирани предлози од страна на банките (напомена: во делот III. од овој допис се содржани само дел од коментарите, забелешките и предлозите кои имаат за цел да укажат на потребата од посеопфатно ревидирање на повеќе одредби од предложениот текст на законот);

2. се наметнува потреба од непосредно вклучување на банките во изготвување на текст на закон кој ќе биде прифатлив за сите инволвирани страни и ќе ја постигне целта заради која истиот треба да се донесе;

3. се препорачува да се преразгледа називот на законот и да се процени кој би бил најсоодветниот термин за наслов на овој пропис со цел истиот на најдобар начин да ја отслика проблематиката и правните односи кои ги регулира;

4. да се преразгледаат дефинициите на одделните изрази употребени во предложениот текст на законот со цел истите да се усогласат со дефинициите од останатите законски прописи, да се дефинираат само оние поими за кои има потреба и не се дефинирани во други прописи, а појаснувањето на употребените изрази да не се прави со упатување на одредби од натамошниот текст на законот бидејќи суштината на дефиницијата е токму да го определи значењето на терминот;

5. истовремено со изготвувањето на текстот на предложениот закон, се наметнува потреба да се изготват и соодветни измени и дополнувања на поврзаните прописи (Закон за банките, Закон за фондот за осигурување на депозити и сл.) со цел да се избегне колизија или двојство на регулирање на исти или слични правни ситуации во различни закони;

6. се наметнува потреба од зајакнување на принципот на објективност во постапувањето на кој се укажува при дефинирање на условите за започнување на постапка за решавање на банка и негово доследно имплементирање во целиот текст на предложениот закон со цел елиминирање на субјективно постапување на надлежниот орган и подобра заштита на банките од евентуални злоупотреби и неправилности сторени во текот на постапката за решaвање на банка;

7. да се преразгледаат одредбите од предложениот закон кои се однесуваат на конкретните инструменти за решавање на банка и воопшто постапката за решавање на банка, во смисла одредбите да бидат поедноставни за разбирање, да се осигура нивната практична примена како и да се осигура нивната усогласеност со Уставот на Република Северна Македонија;

8. да се пропише соодветна правна и судска заштита на банките во текот на целата постапка за решавање на банка и во случај на оспорување на одлука или решение донесени согласно Законот пред надлежен суд, предвидувајќи притоа прифаќање на сите последици од евентуална незаконитост на одлука или решение која би ја утврдил надлежниот суд согласно Законот за управните спорови без нивно ограничување единствено на надомест на штета;

9. да се определи подолг рок помеѓу влегувањето во сила на законот и неговата примена.

III. КОМЕНТАРИ, ЗАБЕЛЕШКИ И ПРЕДЛОЗИ ПОВРЗАНИ СО КОНКРЕТНИ ОДРЕДБИ ОД ТЕКСТОТ НА ЗАКОНОТ

1. Член 4

- да се разгледаат компаративните искуства од сличните законски прописи во други држави со цел да се потврди или евентуално преиспита околноста, дали предложениот начин на регулирање на активностите преку две организациски единици во склоп на еден ист орган (НБРСМ) создава или не судир на интереси;

2. Член 5

- да се предвидат поконкретни критериуми според кои би се оценувало промените што може да влијаат на содржината и справедливоста на планот за решавање на банка, како и поконкретно да се дефинираат обврските на банките во поглед на изработката и ажурирањето на планот за решавање на банка;

3. Член 18

- да се дополни одредбата со пропишување на начела кои ќе пружат потребна заштита на банките во постапка за решавање на банка (забрана за злоупотреба на право, правичен третман, транспарентност при примена на инструментите и овластувањата, забрана на предизвикување на штета и сл.);

4. Член 19

- упатувањето на т.н. објективни околности коишто укажуваат дека наскоро ќе настанат нови правни ситуации заедно со претпоставките и веројатностите кои се содржани во предметниот член, ја наметнуваат потребата од дефинирање на поконкретни критериуми за постапување од страна на надлежниот орган со цел да се запази објективниот карактер на постапката за решавање на банка;

- во точката 2 од став 1, не е доволно јасно на што се однесуваат зборовите: “или друго лице од приватниот сектор”, во смисла кое би било тоа лице и какви мерки може истото да преземе;

- во врска со став 8, да се разгледа можноста за преформулација на одредбата во смисла, пред да се укине дозволата за основање и работење и да се утврди исполнувањето на условите за отворање стечајна постапка, да се преземат други активности од страна на НБРСМ;

5. Член 23

- во став 16 да се разгледа можноста за преформулација на одредбата со цел правата и обврските на посебната управа да започнуваат од денот на упис во Централниот регистар на Република Северна Македонија;

6. Член 25

- да се преиспита практичната можност за примена на овој член во поглед на преносот на сопственоста на акциите или другите сопственички инструменти на друго лице, како и во поглед на начинот на нивниот повторен пренос на поранешните акционери;

7. Член 26

- да се преиспита можноста за примена на овој член како практично истата ќе изгледа, дали дава доволна правна сигурност и дали воошто може да се очекува под утврдените услови да се јави било каков интерес кај купувач да стекне акции или други сопственички инструменти издадени од банка во постапка за решавање на банка;

8. Член 27

- предвидувањето на можност за продажба на дејноста директно со одреден купувач (став 3) се коси со начелата од ставот 2 од истиот член;

9. Член 28

- во услови кога контролата врз преодната институција и врз банката над која се спроведува постапката за решавање контролата ја има НБРСМ, се поставува прашање за целисходноста на овој инструмент;

- став 9 - формулацијата “во било кое време” би требало да се замени со формулација која ќе се однесува на ситуација да преземените мерки не ги дадат очекуваните резултати;

- став 17 – се цени дека нема оправданост во изземањето на членовите на управниот и надзорниот одбор и лицата со посебни права и одговорности од одговорност за штета на акционери и доверители на банката која што се решава и сведување на таквата одговорност само за штета предизвикана од крајно невнимание или поради сериозна повреда на нивните должности;

10. Член 29

- став 8 – се поставува прашање за оправданост на можноста за издавање на дозвола на преодна банка ако истата не ги исполнува услови од законот кој го уредува работењето на банките,

- став 17 – да се преформулира одредбата и да остане повикувањето само на став 13 точка 4, од причини што доколку се исполнат условите наведени во точките 3) и 5), нема да постои правна основа за отворање на стечајна постапка со оглед дека обврските во целост ќе бидат измирени;

11. Член 30

- став 13 - се цени дека нема оправданост во изземањето на членовите на управниот и надзорниот одбор и лицата со посебни права и одговорности од одговорност за штета на акционери и доверители на банката која што се решава и сведување на таквата одговорност само за штета предизвикана од крајно невнимание или поради сериозна повреда на нивните должности;

12. Член 42

- став 1 – потребно е да се допрецизира одредбата со цел да биде јасно на кои договори се мисли;

13. Член 64

- став 2 – да се дополни одредбата со посочување на законот на кој се однесува упатувањето;

14. Член 71

- се поставува прашањето за оправданоста на ограничувањето на одговорноста за штета на НБРСМ, нејзини вработени, посебните управители именувани од НБРСМ и кои било лица кои се овластени врз основа на одлуката на НБРСМ или врз основа на одредбите на овој закон;

15. Член 72

- став 2 - да се дополни членот со посочување на законот на кој се однесува упатувањето;

16. Член 74

- со оглед дека во овој член се утврдени намените за кои може да се користат средствата од Фондот за решавање на банки, во точка 5  предвидена е исплата само на акционерите при што не се опфатени и доверителите и Фондот за осигурување депозити а кои имаат право на исплата согласно  член 62 од предложениот закон. Од тие причини, потребно е да се усогласат овие одредби и  да се дополни точка 5 од член 74  со сите лица и субјекти предвидени во член 62 од предложениот закон;

17. Член 75

- да нема позначајно дополнително оптоварување на банките со плаќање на придонес во Фонд за решавање на банки/Фонд за осигурување на депозити и тоа соодветно да се имплементира во членот;

18. Член 77

- да нема позначајно дополнително оптоварување на банките со плаќање на придонес во Фонд за решавање на банки/Фонд за осигурување на депозити и тоа соодветно да се имплементира во членот;

19. Член 79

- во овој член е предвидена можност за користење на средства од Фондот за осигурување депозити во постапка на решавање на банка што не е во согласност со намената и  одредбите од Законот за фондот за осигурување на депозити;

20. Член 81

- судската заштита треба да биде безусловна, па доколку се утврди незаконитост на оспорена одлука или решение донесени врз основа на предложениот закон не може правата и обврските кои третите лица ги стекнале врз основа на незаконит акт да останат во важност, а правото на тужителот да се ограничи на надомест на штета предизвикана со актот (напомена: став 5 од член 81 е суштински иста одредба како член 179 став 2 од Законот за банките кој беше укинат од страна Уставниот суд на Република Северна Македонија);

- неоправдано е надоместокот на штета настанат со донесување на незаконита одлука или решение врз основа на предложениот закон да се исплатува од средствата на Фондот за решавање на банка;

21. Член 83

- не е утврден износ на глоба за прекршок;

22. Член 84

- не е утврден износ на глоба за прекршок;

23. Член 90

- да се предвиди подолг рок помеѓу влегувањето во сила на законот и неговата примена.